Návrh ROZHODNUTIE RADY o stanovisku, ktoré má v rámci Rady ministrov AKT – EÚ prijať Európska únia v súvislosti s viacročným finančným rámcom pre obdobie rokov 2014 – 2020 Dohody o partnerstve AKT – EÚ /* KOM/2011/0836 v konečnom znení - 2011/0396 (NLE) */





DÔVODOVÁ SPRÁVA Dohoda o partnerstve medzi členmi skupiny afrických, karibských a tichomorských štátov (ďalej len „štáty AKT“) na jednej strane a Európskym spoločenstvom a jeho členskými štátmi na strane druhej, podpísaná v Cotonou 23. júna 2000[1], ustanovuje prijatie finančných protokolov vždy na päťročné obdobie. Viacročný finančný rámec pre obdobie rokov 2008 – 2013 tvorí prílohu Ib k tejto dohode. Pre viacročný finančný rámec po roku 2013 Európska komisia predložila vo svojom oznámení „Rozpočet stratégie Európa 2020“[2] celkový objem (30 318,7 miliónov EUR v cenách v roku 2011, t. j. 34 275,6 miliónov EUR pri súčasných cenách) navrhnutý pre 11. ERF na účely spolupráce so štátmi AKT a zámorskými krajinami a územiami (ZKÚ). Komisia predkladá oznámenie popisujúce hlavné prvky, ktoré by mohli figurovať vo vnútornej dohode pre 11. Európsky rozvojový fond, na obdobie od 1. januára 2014 do 31. decembra 2020[3]. Prílohu I k dohode z Cotonou je takisto potrebné príslušne doplniť doplnkovým protokolom pre viacročný finančný rámec pre obdobie rokov 2014 – 2020. Preto Komisia navrhuje začlenenie novej prílohy Ic do dohody z Cotonou (Viacročný finančný rámec pre obdobie rokov 2014 – 2020). Štruktúra viacročného finančného rámca navrhnutého pre obdobie rokov 2014 – 2020 a podiel rôznych nástrojov ERF zodpovedajú zhruba tým, ktoré boli uplatnené v 10. ERF, s výnimkou investičného nástroja, ktorý bude financovaný zo spätných tokov v rámci investičných nástrojov 9. a 10. ERF. Európska komisia predpokladá, že Európska únia a jej členské štáty sa dohodnú na stanovení mechanizmu financovania (11. Európsky rozvojový fond), na presnom období pokrytia (2014 – 2020) a na výške finančných prostriedkov, ktoré majú byť na tento mechanizmus pridelené, na účel uplatnenia dohody o partnerstve AKT – EÚ, a že predstavitelia vlád členských štátov schvália vnútornú dohodu pre 11. Európsky rozvojový fond. 2011/0396 (NLE) Návrh ROZHODNUTIE RADY o stanovisku, ktoré má v rámci Rady ministrov AKT – EÚ prijať Európska únia v súvislosti s viacročným finančným rámcom pre obdobie rokov 2014 – 2020 Dohody o partnerstve AKT – EÚ RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 209 ods. 2 v spojení s jej článkom 218 ods. 9, so zreteľom na návrh Európskej komisie, keďže: (1) Dohoda o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej, podpísaná 23. júna 2000 v Cotonou[4], zmenená a doplnená 25. júna 2005 v Luxemburgu[5] a 22. júna 2010 v Ougadougou[6] (ďalej len „Dohoda AKT – EÚ“), ustanovuje prijatie finančných protokolov vždy na päťročné obdobie. (2) Európska únia a jej členské štáty uskutočnili v súlade s odsekom 7 prílohy Ib k Dohode o partnerstve AKT – EÚ spolu so štátmi AKT prieskum výsledkov, v ktorom okrem iného zhodnotili stupeň realizácie záväzkov a platieb. (3) Dňa […] sa Európska únia a jej členské štáty dohodli na stanovení mechanizmu financovania (11. Európsky rozvojový fond), na presnom období pokrytia (2014 – 2020) a na výške finančných prostriedkov, ktoré majú byť na tento mechanizmus pridelené, na účel uplatnenia dohody o partnerstve AKT – EÚ. (4) Predstavitelia vlád členských štátov uzavreli vnútornú dohodu o 11. Európskom rozvojovom fonde, PRIJALA TOTO ROZHODNUTIE: Článok 1 Stanovisko, ktoré má v rámci Rady ministrov AKT – EÚ prijať Európska únia v súvislosti s protokolom o viacročnom finančnom rámci pre obdobie rokov 2014 – 2020 vychádza z priloženého návrhu rozhodnutia Rady ministrov AKT – EÚ. Článok 2 Rozhodnutie Rady ministrov AKT – EÚ bude po jeho prijatí uverejnené v Úradnom vestníku Európskej únie. V Bruseli […] Za Radu predseda PRÍLOHA Návrh Rozhodnutie Rady ministrov AKT – EÚ, ktorým sa prijíma protokol o viacročnom finančnom rámci pre obdobie rokov 2014 – 2020 podľa dohody o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej, RADA MINISTROV AKT – EÚ, so zreteľom na Dohodu o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej, podpísanú 23. júna 2000 v Cotonou[7] a zmenenú a doplnenú 25. júna 2005 v Luxemburgu[8] a 22. júna 2010 v Ougadougou[9] (ďalej len „dohoda o partnerstve AKT – EÚ“), a najmä na jej článok 95 ods. 2 a článok 100, keďže: 1) Európska únia a jej členské štáty uskutočnili v súlade s odsekom 7 prílohy Ib k Dohode o partnerstve AKT – EÚ spolu so štátmi AKT prieskum výsledkov, v ktorom okrem iného zhodnotili stupeň realizácie záväzkov a platieb. 2) Európska únia a jej členské štáty sa dohodli na stanovení mechanizmu financovania (11. ERF), na presnom období pokrytia (2014 – 2020) a na výške finančných prostriedkov, ktoré majú byť na tento mechanizmus pridelené, na účel uplatnenia dohody o partnerstve AKT – EÚ. 3) Protokol, ktorým sa stanovuje viacročný finančný rámec pre obdobie rokov 2014 – 2020 by mal byť začlenený do dohody ako príloha Ic, ROZHODLA TAKTO: Článok 1 Príloha k tomuto rozhodnutiu sa prijíma ako nová príloha Ic k Dohode o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej, ktorá bola podpísaná 23. júna 2000 v Cotonou a revidovaná 25. júna 2005 v Luxemburgu a 22. júna 2010 v Ougadougou. Článok 2 Toto rozhodnutie nadobúda účinnosť dňom jeho prijatia. V Bruseli […], […] Za Radu ministrov AKT – EÚ predseda PRÍLOHA Do dohody o partnerstve AKT – EÚ sa vkladá táto príloha: „PRÍLOHA Ic Viacročný finančný rámec pre obdobie rokov 2014 – 2020 1. Na účely stanovené v tejto dohode a na obdobie začínajúce 1. januárom 2014 je celková suma finančnej pomoci sprístupnenej štátom AKT v rámci tohto viacročného finančného rámca stanovená vo výške 34 718,4 miliónov EUR, ako je uvedené v bodoch 2 a 3. 2. Suma 32 218,4 miliónov EUR v rámci 11. Európskeho rozvojového fondu (ERF) sa sprístupní odo dňa nadobudnutia účinnosti viacročného finančného rámca. Medzi nástroje spolupráce sa rozdelí nasledovným spôsobom: (a) 27 658,2 miliónov EUR na financovanie národných a regionálnych indikatívnych programov. Tento finančný balík bude slúžiť na financovanie: – národných indikatívnych programov jednotlivých štátov AKT, – regionálnych indikatívnych programov podpory regionálnej a medziregionálnej spolupráce a integrácie skupín štátov AKT, (a) 3 960,2 miliónov EUR na financovanie spolupráce medzi štátmi AKT a medziregionálnej spolupráce s viacerými alebo všetkými štátmi AKT, Táto suma zahŕňa aj štrukturálnu podporu CDE a CTA a Spoločnému parlamentnému zhromaždeniu. Suma sa rovnako vzťahuje aj na pokrytie prevádzkových výdavkov sekretariátu AKT uvedených v bodoch 1 a 2 protokolu č. 1 „o prevádzkových výdavkoch spoločných inštitúcií“, (b) 600 miliónov EUR určených na financovanie investičných nástrojov podľa podmienok stanovených v prílohe II „Podmienky financovania“ k tejto dohode, vo forme grantov na financovanie dotácií úrokových sadzieb a technickej pomoci súvisiacej s projektmi podľa článkov 1, 2 a 4 uvedenej prílohy v celom období 11. ERF. 3. Operácie financované v rámci investičného nástroja vrátane dotácií úrokových sadzieb s ním spojených spravuje Európska investičná banka (EIB). EIB poskytne vo forme pôžičiek z vlastných zdrojov sumu do výšky 2 500 miliónov EUR ako doplnok k 11. ERF. Táto suma bude v polovici obdobia podliehať revíznej doložke. Tieto zdroje sa poskytujú na účely uvedené v prílohe II k tejto dohode v súlade s podmienkami stanovenými v štatúte EIB a príslušnými ustanoveniami o podmienkach financovania investícií vymedzenými v uvedenej prílohe. Všetky ostatné finančné prostriedky v rámci tohto viacročného finančného rámca spravuje Komisia. 4. Po 31. decembri 2013 alebo po dátume nadobudnutia účinnosti tohto viacročného finančného rámca – podľa toho, ktorý bude neskorší – sa nebudú prideľovať zostatky z 10. ERF alebo z predchádzajúcich ERF, ani z finančných úhrad, ktoré sa na projekty v rámci uvedených ERF už prestali viazať, pokiaľ Rada Európskej únie jednomyseľne nerozhodne inak, s výnimkou zostatkov a prostriedkov pridelených na financovanie investičného nástroja okrem súvisiacich dotácií úrokových sadzieb, zostatkov a úhrad pochádzajúcich zo systému zaručujúceho stabilizáciu príjmov z vývozu primárnych poľnohospodárskych produktov (STABEX) v rámci ERF predchádzajúcich 9. ERF. 5. Celková suma tohto viacročného finančného rámca sa vzťahuje na obdobie od 1. januára 2014 do 31. decembra 2020. Finančné prostriedky 11. ERF a – v prípade investičného nástroja – finančné prostriedky pochádzajúce zo spätných tokov, sa po 31. decembri 2020 prestanú viazať, pokiaľ Rada Európskej únie na návrh Komisie nerozhodne jednomyseľne inak. Finančné prostriedky vpisované členskými štátmi v rámci 9. a 10. ERF na účely financovania investičného nástroja, ostanú sprístupnené na vyplácanie po 31. decembri 2020. 6. Výbor veľvyslancov AKT – EÚ konajúci v mene Rady ministrov AKT – ES môže prijať v rámci celkovej sumy viacročného finančného rámca vhodné opatrenia s cieľom splniť požiadavky programovania v rámci jedného z finančných balíkov uvedených v bode 2 vrátane prerozdelenia prostriedkov medzi jednotlivými finančnými balíkmi. 7. Strany sa môžu rozhodnúť uskutočniť preskúmanie výkonnosti, pri ktorom zhodnotia stupeň realizácie záväzkov a platieb, ako aj výsledkov a vplyvov poskytnutej pomoci. Toto preskúmanie by sa uskutočnilo na základe návrhu, ktorý pripraví Komisia. 8. Ktorýkoľvek členský štát môže poskytnúť Komisii alebo EIB dobrovoľné príspevky na podporu cieľov dohody o partnerstve AKT – EÚ. Členské štáty tiež môžu spolufinancovať projekty alebo programy, napríklad v rámci osobitných iniciatív riadených Komisiou alebo EIB. Zodpovednosť štátov AKT v prípade takýchto iniciatív na národnej úrovni musí byť zaručená.“ [1] Ú. v. ES L 317, 15.12.2000, s. 3. Dohoda zmenená a doplnená dohodou podpísanou v Luxemburgu 25. júna 2005 (Ú. v. EÚ L 287, 28.10.2005, s. 4.) a dohodou podpísanou v Ougadougou 22. júna 2010 (Ú. v. EÚ L 287, 4.11.2010, s. 3). [2] KOM(2011) 500. [3] KOM(2011) 837. [4] Ú. v. ES L 317, 15.12.2000, s. 3. Dohoda v znení opravy v Ú. v. EÚ L 385, 29.12.2004, s. 88. [5] Ú. v. EÚ L 209, 11.8.2005, s. 27. [6] Ú. v. EÚ L 287, 4.11.2010, s. 3. [7] Ú. v. ES L 317, 15.12.2000, s. 3. Dohoda v znení opravy v Ú. v. EÚ L 385, 29.12.2004, s. 88. [8] Ú. v. ES L 209, 11.8.2005, s. 27. [9] Ú. v. EÚ L 287, 4.11.2010, s. 3.